הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 5, 2020-06-10 09:30

יפעת שאשא ביטון: שלום לכולם, אני מתכבדת לפתוח את ישיבת הוועדה בנושא: התמודדות העיר אילת עם משבר הקורונה.

יפעת שאשא ביטון: אני מדברת על פגיעה אנושה בכלכלת העיר על כל חלקיה, אחוזי אבטלה גבוהים במיוחד, סוגיית העסקת עובדים זרים במלונות ועוד.

יפעת שאשא ביטון: יש לזכור שאם אנחנו מתייחסים לפגיעה בכלכלה בשל משבר הקורונה ברמה הלאומית, כשאנחנו צוללים לאילת אנחנו יכולים לראות שהפגיעה גדולה שבעתיים.

יפעת שאשא ביטון: אילת יכולה להיות מוגדרת כ-"אי".

יפעת שאשא ביטון: מדובר ביישוב קצה די מבודד שמתנהל כיחידה עצמאית, כך היה צריך להתייחס אליה באסטרטגיית היציאה כשהיא הוגדרה כעיר ירוקה, ולאפשר לה פתיחה לפחות בתוך תחומי העיר.

יפעת שאשא ביטון: אנחנו מוצאים עיר שמושתתת על תיירות פנים וחוץ, רוב תושביה עוסקים בענף זה, מה שמביא את העיר ל-80% אבטלה.

יפעת שאשא ביטון: מעל 30% הם גם משקי בית שבהם שני בני הזוג מובטלים.

יפעת שאשא ביטון: לכן אנחנו פוגשים כל דבר בעוצמה יתרה.

יפעת שאשא ביטון: סוגיית העובדים הירדנים שצריכים להיכנס לעיר: אנחנו נצטרך למצוא לכך פתרון.

יפעת שאשא ביטון: יש הסכמה בין ראש עיריית אילת לבין המעסיקים שעל כל עובד ירדני שייכנס הם יחזירו חמישה עובדים ישראלים לעבודה.

יפעת שאשא ביטון: ככה אנחנו עוזרים גם לענף התיירות וגם למובטלים.

יפעת שאשא ביטון: בסוף יש דברים, ואני אומרת את זה לפני שמישהו ירצה להעלות רעיון יצירתי אחר, הם עושים עבודה שהישראלים לא רוצים לעשות.

יפעת שאשא ביטון: יש לומר זאת בפה מלא.

יפעת שאשא ביטון: היה ניסיון להביא את הישראלים לתוך העבודה שממלאים הזרים והניסיון כשל.

יפעת שאשא ביטון: אנחנו צריכים לראות איך עוזרים לעיר בקבלת הכספים שהובטחו לה באוגוסט.

יפעת שאשא ביטון: יותר שבתוך משבר הקורונה אנחנו נפגשים עם סוגיות שכבר ביקשנו לחזק עוד טרם המשבר.

יפעת שאשא ביטון: זו הזדמנות מצוינת להשלים את מה שהתחלנו אז ולא עשינו.

יפעת שאשא ביטון: יסלחו לי תושבי העיר אם אני אתייחס למה שקורה אצלם בחודשים האחרונים, בבחינת עוד זה מדבר וזה בא, אנחנו פוגשים עיר שהתמודדה עם סגירת שדה דוב, סערה שהגיע לחופי העיר בחודש מרץ, ואחר כך המשבר עצמו.

יפעת שאשא ביטון: נבחן איך ניתן להתגייס ולעזור לעיר להשתקם.

יפעת שאשא ביטון: אם לא נשקיע עכשיו, נאלץ להשקיע פי כמה אחר כך בצורך לשקם אותה, זו הסיבה שכינסנו את הדיון.

יפעת שאשא ביטון: מצטרף אלינו חבר הכנסת אבוטבול, שלום לך.

משה אבוטבול: בוקר טוב.

יפעת שאשא ביטון: נפתח את הדיון עם ראש עיריית אילת שירחיב קצת על הדברים.

יפעת שאשא ביטון: מאיר יצחק הלוי.

אלי לנקרי: אני אלי לנקרי, סגן ראש העיר אילת, וכן יושב-ראש תאגיד התיירות אילת, אני עוסק בתחומי הכלכלה של העיר.

אלי לנקרי: אפתח בדברים עד שתצליחו ליצור קשר עם ראש העיר.

אלי לנקרי: גבירתי היושבת-ראש, חבריי הכנסת, מכובדי כולם, אני חייב לומר שלא יכולנו לתאר את המצב בעיר מכפי שתיארה אותו היושבת-ראש בפתח דבריה.

אלי לנקרי: המצב הוא כפי שתואר.

אלי לנקרי: אתייחס לאתגרים שאנו מתמודדים עימם מאז פרוץ המשבר ובפתרונות שאנחנו הצלחנו לייצר על מנת להתגבר על המשבר.

אלי לנקרי: כרגע צריך לומר שבתי המלון החלו להיפתח בחג השבועות האחרון.

אלי לנקרי: החיים בעיר חוזרים אט-אט למסלולם.

אלי לנקרי: אני מדגיש "אט-אט" כי זה תהליך מדורג ומתמשך.

אלי לנקרי: אנחנו רואים ש-30% מבתי המלון פתוחים.

אלי לנקרי: הצפי לחודשים יולי ואוגוסט, מדובר על חודשים של ביקוש שיא.

אלי לנקרי: זה מביא אותנו לחששות הגדולים גם לאור סימנים להתפרצות של גל שני.

אלי לנקרי: אנחנו כעיר לא יכולים להרשות לעצמנו סגירת העיר לתיירות בשנית.

אלי לנקרי: המשמעות של דבר כזה היא לא פחות מהרת אסון.

אלי לנקרי: אם חלילה העיר תיכנס למשבר בטרם יצאה מהמשבר הקודם, עדיין יש 12,000 מובטלים בבית, מאות עסקים שקרסו.

אלי לנקרי: תמונת המצב לא מלבבת.

אלי לנקרי: יחד עם זאת, אילת היא עיר חזקה בעלת פוטנציאל אדיר.

אלי לנקרי: אם נקבל את הסיוע הנדרש ונבצע את הפתרונות הנדרשים כדי שהעיר תתנהל כלכלית נכון בצל שגרת הקורונה – נוכל לראות שוב עיר פורחת וצומחת ויחד עם זה נדרש הסיוע לעיר אילת כדי להחזיר את העיר אילת לצמיחה.

אלי לנקרי: אנחנו יכולים להפוך את המשבר הזה להזדמנות.

אלי לנקרי: מיד עם פרוץ הקורונה נערכנו גם עם תוכנית תיירותית חדשה שמותאמת לשגרת קורונה, אבל בעיקר לתוכנית העיר הירוקה שאם יהיה לנו קצת זמן נוכל להציג את העקרונות שלה.

אלי לנקרי: התוכנית הוכנה בשיתוף עם המל"ל.

אלי לנקרי: מהות התוכנית היא לנהל שגרת חיים באילת כשאנחנו מחזירים את התיירים ומבטחים להם חופשה בטוחה עם מינימום מגבלות.

אלי לנקרי: התוכנית שהכנו מתאפשרת כתוצאה מכך שלאילת יש אפשרות להתנהל כסוג של אי ולשלוט בכניסות לעיר, בהנחה שתהיה אפשרות לבדיקות מהירות וקלות, שלא תעכבנה את כניסת התיירים לאילת.

אלי לנקרי: לפי מיטב הבנתי בימים אלו הצבא עורך פיילוט יחד עם חברת - - - שפיתחה את טכנולוגיית הינשוף שבודק ב-60 שניות.

אלי לנקרי: אני לא יודע להגיד איפה זה עומד.

אלי לנקרי: בשיחות שקיימתי נאמר לי שעוד שבוע או שבועיים ניתן יהיה להפעיל את הבדיקות הללו.

אלי לנקרי: גם אם לא תהיינה בדיקות, התוכנית של עיר ירוקה מאפשרת לנהל חיים תוך כדי שהתיירים מרגישים ביטחון רב ככל האפשר.

אלי לנקרי: זה נעשה באמצעות אפליקציה ייחודית שאנחנו מפתחים.

אלי לנקרי: באמצעות האפליקציה התייר יכול לדעת מה קורה בכל רגע נתון בחופי הים, במצפה תת-ימי, במסעדות וכולי.

אלי לנקרי: הוא יכול לדעת מה מצב ההתקהלות והצפיפות וכך לתכנן את ההתנהלות שלו.

אלי לנקרי: מדובר על 100–200 נאמני בריאות, לאו דווקא פקחים אוכפים אלא אנשים שייעודם הוא הסברה.

אלי לנקרי: נאמנים אלו אמורים לקבל את פני התיירים, להסביר להם מה זו תוכנית העיר הירוקה, להסביר להם אודות האפליקציה שהזכרתי.

אלי לנקרי: בתוך החבילה שתחולק לתיירים תהיה מגבת באורך שני מטרים שמאפשרת להפריד בין אדם לאדם.

אלי לנקרי: התוכנית שלנו נותנת מענה בכל האפיקים: מסעדות, אטרקציות, הזמנות.

יפעת שאשא ביטון: אלי, אני רוצה לדעת ברמת המקרו.

יפעת שאשא ביטון: אנחנו אמורים לסייע לכם לקדם את התוכנית כדי שהיא תהיה ישימה.

יפעת שאשא ביטון: בנוסף, אנחנו רוצים להבין את המשמעויות התקציביות של התוכנית.

יפעת שאשא ביטון: נשמח שתתייחס.

אלי לנקרי: התקציב עבור התוכנית עומד על 15 מיליון שקלים.

אלי לנקרי: לפי מה שאנחנו מבינים אושרו כרגע שני מיליון שקלים.

אלי לנקרי: אני רוצה להגיד שכדי להוציא את התוכנית אל הפועל נדרש התקציב במלואו.

אלי לנקרי: אני מקווה שהם יאושרו ושהטכנולוגיה שדיברתי עליה תהיה זמינה.

אלי לנקרי: הרעיון הכללי הוא שהתיירים שמגיעים לאילת יתנהלו כמעט כמו שהם התנהלו לפני הקורונה.

אלי לנקרי: מה שקרה בימים האחרונים זה שאת אשר יגורנו בא לנו.

אלי לנקרי: אנחנו לא כל כך יודעים מה המשמעות של פתיחת העיר בחג השבועות.

אלי לנקרי: אני מניח שנראה זאת בימים הקרובים, כולם יודעים שהשבוע התגלו עשרה מקרה קורונה במלון ששוהים בו עובדים זרים.

אלי לנקרי: כרגע זה ממוקד, זה לא התפשט, דווקא זה מעיד יותר מכל על כמה דחוף וחשוב לבצע את התוכנית מהר.

אלי לנקרי: תודה.

יפעת שאשא ביטון: תודה, אלי.

יפעת שאשא ביטון: ראש עיריית אילת, מאיר יצחק הלוי, בבקשה.

מאיר יצחק הלוי: תודה, גבירתי היושבת-ראש.

מאיר יצחק הלוי: תודה עבור האוזן הקשובה שיש לך לעיר אילת.

מאיר יצחק הלוי: אני יודע כמה את רגישה להיבטים החברתיים.

מאיר יצחק הלוי: אני לא יכול להתייחס בדיון הזה רק להיבט העכשווי.

מאיר יצחק הלוי: אילת זו קהילה סגורה.

מאיר יצחק הלוי: במהלך השנה האחרונה הקהילה ספגה שלוש מכות וכל בולמי הזעזועים שברשותה הגיעו למיצוי מקסימלי.

מאיר יצחק הלוי: נתחיל באירוע שדה דב שפגע באופן קשה באיכות החיים שלנו, בדגש על חולים, סטודנטים וחיילים.

מאיר יצחק הלוי: זה קרה ב-1 ביולי.

מאיר יצחק הלוי: כתוצאה מזה, להזכירך, ישנה החלטת הממשלה לפצות את אילת בגין הנזק מסגירת שדה דב.

מאיר יצחק הלוי: ב-13 במרץ בא צונמי וטרף את חופי הים, זה נזק של מעל 100 מיליון שקלים.

מאיר יצחק הלוי: חופים, מזחים, יאכטות, ספינות מסחריות, כולם מושבתים כתוצאה מהפגיעה הזו.

מאיר יצחק הלוי: מדובר במאות אנשים שחיים מהים.

מאיר יצחק הלוי: ואז, באה הקורונה ונגעה ב-80% מבתי האב.

מאיר יצחק הלוי: באילת יש 20,000 בתי אב, באה הקורונה ונכנסה, כמטאפורה וכפשט, ל-80% מבתי האב בעיר אילת ופגע בכלכלתם.

מאיר יצחק הלוי: לעיתים גם בשני המפרנסים, זה עומד על 30% מסך כל משקי האב המובטלים.

מאיר יצחק הלוי: מדובר בקהילה שקיבלה כמה מכות ועדיין לא עשתה אפילו את התהליך של וינטלציה.

מאיר יצחק הלוי: גם כשמדברים על חזרת בתי המלון, עדיין יהיו שובלים ארוכים לקהילה.

מאיר יצחק הלוי: אני רוצה למנות את המקומות בהם אנחנו סובלים: אני מדבר על התא המשפחתי, התא המשפחתי נפגע קשה, עצמאיים וגם שכירים, במקום ששני בני הזוג נפגעו ולא עבדו אז אפשר להבין את גודל המצוקה.

מאיר יצחק הלוי: לכן דרשנו החרגת העיר אילת.

מאיר יצחק הלוי: לא יעלה שישוו עיר שכולה תיירות לעיר אחרת, זו השוואה עקומה.

מאיר יצחק הלוי: עיריית אילת נפגעה פגיעה בלתי-אפשרית.

מאיר יצחק הלוי: אני אומר זאת שוב, בארבעה חודשים עיר נכנסת לתת גבייה של 110 מיליון שקלים.

מאיר יצחק הלוי: קיבלנו שיפוי בגין אי-גביית ארנונת עסקים בסדר גודל של כ-40 מיליון שקלים, אני מדבר במספרים עגולים.

מאיר יצחק הלוי: אנחנו עדיין סוחבים מחסור של עשרות מיליוני שקלים ואין מי שיפצה את העיריה על כך.

מאיר יצחק הלוי: אם לא נקבל שיפוי אנחנו לא נוכל לשלם את משכורות יוני.

מאיר יצחק הלוי: בדרך כלל העירייה שלנו יודעת להחזיק את עצמה, אנחנו נמצאים במצב בלתי-אפשרי.

מאיר יצחק הלוי: הנושא הנוסף זה העיר.

מאיר יצחק הלוי: כל העיר שהייתה בהתלהבות של פיתוח תשתיות.

מאיר יצחק הלוי: אמרתי שאנחנו חייבים לפתח תשתיות.

מאיר יצחק הלוי: אני יודע שביום ראשון הקרוב אמורה להתאסף ישיבת ממשלה שתדון גם בנושא העיר אילת.

מאיר יצחק הלוי: יש כאן רצון טוב של הרבה אנשים, אבל כשאנחנו מדברים על מצב שאנחנו דורשים כ-200 מילון שקלים, יכול להיות שבדיון ביום ראשון נקבל בין 40–50 מיליון שקלים, זה פחות או יותר הסכום.

מאיר יצחק הלוי: לא נוכל, אני אומר זאת בכאב, לא נוכל עם הסכומים הללו להמשיך להוביל את העיר למקומות שאנחנו רוצים.

מאיר יצחק הלוי: בקשתי לראש הממשלה הייתה שיקים מחדש את ועדת השרים לענייני אילת בראשותו, שמנכ"ל משרד ראש הממשלה יטפל בוועדה המנכ"לים בראשותו, ושייבנו תוכנית מקיפה שתעזור לתושבים.

מאיר יצחק הלוי: אנחנו עדיין מצויים במצב של 50% אבטלה וחשוב לזכור זאת.

מאיר יצחק הלוי: לטפל בעירייה ולקדם מימונים על פי פלטפורמת ההחלטה שהייתה באוגוסט 2019 שאת השתתפת בה, וכמובן מימון מתקציבי הקורונה.

מאיר יצחק הלוי: אנחנו יודעים שהמדינה הקצתה למעלה מ-100 מיליארד שקלים לטיפול בנזקי הקורונה, אין עיר שזקוקה לתקציבים יותר מאילת כדי לצאת לדרך.

מאיר יצחק הלוי: משפט אחרון: אנחנו לא מוכנים להיות עיר רווחה, עיר פושטת יד, עיר שרצים לראות איך אנחנו מקבלים לחם עוני.

מאיר יצחק הלוי: זו עיר שכל שנה ידעה להכניס מיליארדים לקופת המדינה, זו עיר שכל שנה אירחה פה 2.5 מיליון אנשים, זו עיר שיודעת לארח מעל 7 מיליון לינות.

מאיר יצחק הלוי: זו עיר גאה וחזקה.

מאיר יצחק הלוי: אנחנו נמצאים במצב קשה ומאמינים שכל כסף שיינתן לעיר יוחזר בריבית דריבית.

מאיר יצחק הלוי: כסף לאילת זו השקעה, הוכחנו זאת במשך שנים רבות.

מאיר יצחק הלוי: בקשתי אלייך: אני מקווה שנקבל את מה שנקבל מהממשלה, אבל צריכים ישיבה מסודרת על פי המסמך שהגשתי לך.

מאיר יצחק הלוי: אנחנו רוצים שהוועדה תסייע לנו לחלץ את העיר אילת משלוש המכות שהיא קיבלה בשנה האחרונה.

מאיר יצחק הלוי: מה שאמר אלי זה חשוב מאוד, אם אנחנו נכנסים לסשן נוסף של קורונה ולא נקבל את המשאבים, אנחנו נמצא את עצמנו שוב עם בתי מלון סגורים.

מאיר יצחק הלוי: אני מניח שאף אחד לא רוצה זאת כי אז באמת בולמי הזעזועים שלנו יישחקו עד תום ונצטרך ללכת על קביים, זה דבר שאסור שיקרה.

יפעת שאשא ביטון: חבר הכנסת אבוטבול, בבקשה.

משה אבוטבול: בוקר טוב לך, מאיר יצחק.

משה אבוטבול: אני רוצה להתעניין האם הייתה לך פנייה ישירה לשר התיירות הנוכחי, לשר הפנים הנוכחי?

משה אבוטבול: אלו דברים שהם אמורים להעלות בישיבת הממשלה הקרובה.

משה אבוטבול: שאלה נוספת: עם כל הקושי הגדול, האם תוכל לומר איך אתם מתמודדים עם חולי קורונה שישנם בתוך העיר?

משה אבוטבול: שאלה אחרונה: האם גם כל אלה שהיו מגיעים לעבוד בעיר אילת מכל מיני יישובים מסביב, כמו כסייפה למשל, אם הם לא באים אז מי מטפל בהם, האם כל אחד במקומו או שהעיר אילת מטפלת גם בזה?

מאיר יצחק הלוי: תודה לחבר הכנסת אבוטבול, זו גם הזדמנות טובה לאחל לך הצלחה.

משה אבוטבול: תודה רבה.

מאיר יצחק הלוי: אני מכיר את עבודתך מהעבר ואת רגישותך החברתית.

מאיר יצחק הלוי: בוודאי שפנינו לגורמים שציינת, אני שלחתי חמישה מכתבים לראש הממשלה, שוחחתי עם כל השרים.

מאיר יצחק הלוי: שלשום נפגשתי עם שר הפנים אריה דרעי.

מאיר יצחק הלוי: אני מדבר באופן שוטף עם מרדכי כהן, עם שר התיירות אסף זמיר.

מאיר יצחק הלוי: ייאמר לזכות שר התיירות שביום העבודה הראשון שלו במשרד הוא בחר להגיע לאילת כדי להזדהות עם מצוקתנו.

מאיר יצחק הלוי: אני מדבר עם מנכ"ל משרד ראש הממשלה, עם כפיר ישרים ועוד.

מאיר יצחק הלוי: אנחנו על זה חודשיים עם שלוש תוכניות עבודה שהגשנו ושנמצאות על השולחנות של הגורמים הרלוונטיים.

מאיר יצחק הלוי: הכול נמצא, יש המון הזדהות, אבל יש פער בין ההזדהות לבין התמיכה האופרטיבית.

מאיר יצחק הלוי: העיר אילת עד לפני כמה ימים הייתה עיר שהוגדרה כאיתנה בריאותית.

מאיר יצחק הלוי: עשינו פעולות מדהימות שגרמו לכך שבכל נקודת זמן לא היה יותר ממספר חד-ספרתי של חולים קלים שהיו בבידוד בית.

מאיר יצחק הלוי: בית החולים יוספטל לא נדרש לאשפז ולו חולה אחד, זה דבר מדהים, זו הסיבה שיכולנו לדבר על תיירות.

מאיר יצחק הלוי: לצערי הגדול שלשום התגלו אצלנו שמונה חולים ממקום אחד.

מאיר יצחק הלוי: לשמחתנו הם היו מבודדים אז זה לא גלש לאורחים.

מאיר יצחק הלוי: ברם, זה מדליק הרבה נורות אדומות שמצריכות הפעלה של תוכנית העיר הירוקה שאנחנו עובדים עליה.

מאיר יצחק הלוי: אלי סיפר לכם מעט.

מאיר יצחק הלוי: התוכנית באה למנוע אצלנו סיבוב שני של חולי, זה דבר שמדאיג אותנו מאוד.

מאיר יצחק הלוי: בית החולים שלנו מדהים אבל אין לו יכולת להכיל יותר ממספר חד-ספרתי של חולי קורונה.

מאיר יצחק הלוי: זו הסיבה שהעיר חייבת לקבל מימון נקודתי חריג.

מאיר יצחק הלוי: עיר שמושתתת על תיירות כולה חייבת לקבל תשומת לב אחרת.

משה אבוטבול: אין לנו עוד אילת.

מאיר יצחק הלוי: נכון.

יפעת שאשא ביטון: אין לנו עוד אף עיר.

יפעת שאשא ביטון: כל עיר והייחודיות שלה.

יפעת שאשא ביטון: תודה לראש העירייה.

יפעת שאשא ביטון: נציג המטה לביטחון לאומי רוצה להתייחס לתוכנית עיר ירוקה?

אריאל גלבוע: אני אריאל גלבוע, רמ"ח עורף במל"ל.

אריאל גלבוע: בגדול, אחרי פסח נערכו מספר דיונים עם עיריית אילת לגבי המצוקה הכלכלית החריפה בעיר, כולל סיורים שלי אישית בעיר.

אריאל גלבוע: העיר הייתה ירוקה בהיבט התחלואה, המספרים היו מאוד נמוכים, אבל היא הייתה אדומה מהבחינה הכלכלית.

אריאל גלבוע: עשינו תוכנית יחד עם העיר, הלוגיקה המרכזית של התוכנית הייתה להחזיר את התיירות.

אריאל גלבוע: חשוב להבהיר בנקודת זמן זאת שכדי להחיות את העיר מהבחינה הכלכלית נצטרך להחיות את התיירות, ומנגד לשמור על תחלואה נמוכה כמה שניתן.

אריאל גלבוע: לצורך העניין הזה אנחנו עושים שלושה מהלכים בנקודת הזמן הזאת.

אריאל גלבוע: התוכנית של העיר כוללת נאמנים וקיטים לתיירים, אנחנו חווים את זה - - -.

אריאל גלבוע: זה בעצם לתת הרבה יותר הסברה, הרבה יותר פיקוח , גם אם אני לא נכנס לפן המשפט של הפיקוח.

אריאל גלבוע: כל זאת כדי שאנשים במלונות ובמרחב הציבורי יבינו ששמירה על הכללים פירושה שמירה על הבריאות שלהם, אבל גם שמירה על העיר כאזור נקי ובריא על מנת שיגיעו תיירים במהלך הקיץ והעיר תנוע קדימה.

אריאל גלבוע: עבדנו יחד עם משרד רוה"מ שתכלל את החלטת הממשלה המתוארת כאן.

יפעת שאשא ביטון: כשאתה אומר שמשרד ראש הממשלה תיכלל את התוכנית אתה מדבר על התוכנית שהוצגה באוגוסט האחרון?

יפעת שאשא ביטון: או שאתה מדבר על תוכנית עיר ירוקה שאתם הנחתם.

אריאל גלבוע: יש את החלטת הממשלה מאוגוסט שאמורה לעלות ביום ראשון הקרוב לדיון.

אריאל גלבוע: הכנסנו בתוך החלטה זו סעיף למימוש תוכנית העיר הירוקה.

יפעת שאשא ביטון: מאה אחוז.

אריאל גלבוע: משרד ראש הממשלה ניהל את העבודה מול שאר המשרדים.

אריאל גלבוע: הדבר השני שאחנו עושים הוא מעקב אחרי המענה הרפואי בעיר אילת מתוך הבנה שגם תדמיתית וגם מהותית אנחנו לא רוצים שתהיה שם התפרצות.

אריאל גלבוע: זה כולל תחקיר שנעשה השבוע על האירוע שהיה בשבוע שעבר בבית המלון, ראש העיר הזכיר זאת.

אריאל גלבוע: התחקיר פורסם ואנחנו מנהלים מעקב צמוד אחרי הגורמים הרפואיים בעיר אילת וגם עם משרד הבריאות כדי לתת מענה מהיר ולקטוע את שרשרת ההדבקה כמה שיותר מהר.

אריאל גלבוע: חשוב שהעיר לא תידרדר למצב של אזור מוגבל – מצב שיגמור לנו את התיירות.

אריאל גלבוע: הדבר השלישי: יש את הסיפור של העובדים הירדנים, נעשה ניסיון לגייס עובדים מתוך העיר אילת ולהביא כמה שיותר מהר כוח עבודה לתוך המלונות.

אריאל גלבוע: המלונות הם הקטר, אם המלונות יעבדו מרבית האילתים יחזרו לעבוד בכל המעגלים שקשורים בענף זה.

אריאל גלבוע: אנחנו כמל"ל מבינים את המצוקה הכלכלית של העיר, פועלים עם האנשים המקסימים בעיר אילת, מראש העיר ועד אחרון האזרחים שפועלים בהתנדבות ומתוך רצון להציל את העיר, הם שמו כל המחלוקות בצד כדי להציל את העיר ואנחנו איתם.

אריאל גלבוע: לא תמיד אפשר לתת הכול אבל אנחנו בהחלט מבינים את הצורך שבקיץ הקרוב התיירות תחזור לעיר.

אריאל גלבוע: עוד מילה אחרונה: אנחנו חושבים כבר על חודשי החורף, אף אחד לא יודע אם יהיה גל נוסף של קורונה, אבל גם לזה בנינו תוכנית מסוימת כי הרעיון הוא להשאיר את התיירות באילת פעילה כל הזמן.

אריאל גלבוע: כמובן שיש לטפל גם בשאר הבעיות שהעלה ראש העיר, המל"ל פחות מצוי בהן.

יפעת שאשא ביטון: שאלה לאריאל לגבי העובדים הירדנים: איפה זה עומד היום?

יפעת שאשא ביטון: מה המחסום שאנחנו צריכים לסייע בהסרתו?

אריאל גלבוע: היה מחסום אחד של משרד האוצר לגבי הכנסת העובדים, זאת מכיוון שרצו למצות את התהליך של גיוס עובדים מקומיים.

אריאל גלבוע: שכנענו את האוצר שהתהליך מוצא ויותר חשוב להחזיר את הירדנים כדי שהרבה אנשים יחזרו לעבוד.

אריאל גלבוע: יש הסכמה על מכסה מסוימת שהיא בסדר גמור למדרגה ראשונה.

יפעת שאשא ביטון: כמה?

אריאל גלבוע: 600 אנשים?

יפעת שאשא ביטון: מתי?

יפעת שאשא ביטון: אנחנו יודעים שהם ייכנסו לאילת ואז יאלצו לשהות בבידוד.

יפעת שאשא ביטון: אם אנחנו לא מכים בזה עכשיו אז זה יימשך קדימה.

אריאל גלבוע: כרגע - - - החלטת ממשלה שקבעה שאי-אפשר להכניס את העובדים הירדנים אם יש באילת אחוז אבטלה של יותר מ-7.5%.

אריאל גלבוע: משרד התיירות מוביל את החלטת הממשלה כדי לשנות אותה.

אריאל גלבוע: הם עובדים על זה בשעות אלו כדי להעלות את זה מהר לממשלה.

אריאל גלבוע: במסגרת עבודת המטה שעשינו הועלו עוד נושאים כמו הלנה, ביטוח, ועוד.

אריאל גלבוע: לכל הדברים נמצא מענה של משרד התיירות שישולב בהחלטת הממשלה.

אריאל גלבוע: אנחנו עוקבים על זה.

אריאל גלבוע: אני מאוד מקווה שזה יעלה כבר בימים הקרובים כדי שבשבוע הבא אפשר יהיה לקבל החלטה.

אריאל גלבוע: אני רוצה להגיד בהקשר הקודם שהכנסת הירדנים ל-14 ימי בידוד ושישהו כאן לאורך הקיץ זה משרת את מטרת העל של לשמור את העיר עם תחלואה נמוכה.

אריאל גלבוע: הבאת עובדים כל יום מחדש מסכנת אותנו.

אריאל גלבוע: זה משרת את הלוגיקה המרכזית.

אריאל גלבוע: כאמור, אין חסמים ורק צריך להתקדם בתוך הבירוקרטיה.

יפעת שאשא ביטון: חבר הכנסת רזבוזוב, בבקשה.

יואל רזבוזוב: אני לא הבנתי את הלוגיקה.

יואל רזבוזוב: אם אנחנו מכניסים אותם איך אנחנו עוזרים להעסיק את תושבי אילת המובטלים?

אריאל גלבוע: אני אסביר את הלוגיקה: מתחילת הדרך נקטנו בגישה שעניי עירך קודמים.

אריאל גלבוע: זה נכון מוסרית ונכון מעוד סיבות.

אריאל גלבוע: קיימנו ירידי תעסוקה בעיר אילת, זה היה בשיתוף המלונות ועיריית אילת.

אריאל גלבוע: לצערי, לא הצלחנו לגייס ישראלים לעבודות שבהם עובדים הירדנים.

אריאל גלבוע: לשאלתך, חבר הכנסת רזבוזוב, אם אנחנו מחזירים את הפועלים הירדנים, אנחנו מחזירים לכלל פעולה כמעט את כל בתי המלון והם התחייבו שהם יחזירו את כל העובדים האילתים לעבודה.

אריאל גלבוע: יש ישפיע גם על המסעדות, הקניונים, נהגי המוניות, ועוד ענפים נלווים שיעבדו יותר.

אריאל גלבוע: אתה מכניס לא הרבה עובדים ירדנים כדי להכניס הרבה עובדים אילתים למעגל העבודה, זו הלוגיקה.

אריאל גלבוע: ההנחיה שלנו הייתה שבמקביל להכנסת העובדים הירדנים אנחנו לא שוקטים במהלך לגייס עובדים ישראלים.

אריאל גלבוע: כולל חיילים משוחררים ותושבי העיר אילת, בהחלט עניי עירך קודמים ואנחנו רוצים להחזיר את העיר למעגל הכלכלי נורמלי.

אריאל גלבוע: רק שנשמור כולנו על תחלואה נמוכה כדי שהתיירים יגיעו.

יואל רזבוזוב: תודה.

יפעת שאשא ביטון: תודה, אריאל.

יפעת שאשא ביטון: אני רוצה לחדד, חבר הכנסת רזבוזוב, צריך לצאת כבר מהפרדיגמה הזאת של "לא נביא זרים כי הישראלים יתפסו את מקומם".

יפעת שאשא ביטון: זה לא קורה, ניסו את זה גם בענף הבנייה וגם בענף הסיעוד וזה לא צלח.

יפעת שאשא ביטון: יש עבודות שהישראלים לא מגיעים אליהן.

יפעת שאשא ביטון: ראש העיר אילת הגיע להסכמה שעל כל עובד ירדני שנכנס קולטים חמישה עובדים תושבי ישראל.

יפעת שאשא ביטון: בסוף זה ביצה ותרנגולת, אם נצליח לקדם את הגעת הירדנים אז נצליח גם לקלוט עובדים ישראלים.

יואל רזבוזוב: לגבי העניין של שבועיים בידוד לעובדים זרים, אנחנו חייבים להקדים עם זה - - -

יפעת שאשא ביטון: נכון, זה צריך לקרות כאן ועכשיו.

יפעת שאשא ביטון: משרד התיירות, יש לנו פה נציגה, זה ברור לכם, אתם מכירים את זה מצוין.

יפעת שאשא ביטון: ביום ראשון יש ישיבת ממשלה וצריך להכניס את הנושא כבר היום למעטפה החומה אז צריך להזדרז בעניין הזה.

יפעת שאשא ביטון: מאיה מילר ממשרד העבודה, את רוצה להתייחס לסוגיית העובדים?

מאיה מילר: תודה.

מאיה מילר: כפי שהדגיש אריאל גלבוע, נדרשת החלטת ממשלה לאור ההתניה בהחלטות קודמות שברגע ששיעור האבטלה בעיר אילת עובר את 7.5% ההיתרים של הירדנים אמורים לפוג.

מאיה מילר: כמו שאריאל אמר, זה דורש תיקון.

מאיה מילר: אני רוצה לציין שבדיונים במל"ל עלו כל מיני סוגיות טכניות שמהוות חסם בכל הנוגע להלנת הירדנים שיובאו לעבודה במלונות.

מאיה מילר: זה אומר שיש לתת את הדעת על תהליך הבידוד שאמור לעבור עובד כזה, מימון תקופת הבידוד , פיקוח על תנאי הלנתם - - -

יפעת שאשא ביטון: סליחה רגע, מעסיקים לא לוקחים אחריות?

יפעת שאשא ביטון: כשאנחנו הכנסנו עובדים פלסטינים בענף הבנייה הקבלנים לקחו אחריות גם על הלנת העובדים.

מאיה מילר: הם אכן עשו זאת אבל היו עם זה כמה בעיות שגילינו תוך כדי תנועה.

מאיה מילר: מינהל ההסדרה והאכיפה אצלנו גילה את החסמים שעולים מהשטח ואנחנו היינו רוצים לוודא שהטעיות שנעשו יתוקנו בכל הנוגע לכניסת הירדנים.

מאיה מילר: היינו שמחים לוודא את זה לפני שהם נכנסים.

יפעת שאשא ביטון: מתי אתם מתכוונים לעשות את זה?

יפעת שאשא ביטון: זה לא נולד אתמול.

מאיה מילר: אנחנו בודקים את זה מול המל"ל, השבוע קיימנו דיון בנושא.

מאיה מילר: אנחנו ממתינים לתשובות מהגורמים הרלוונטים, משרד המשפטים למשל.

מאיר יצחק הלוי: אני רוצה לחדד: גם אני התנגדתי בתחילת הדרך לכניסת הירדנים, אבל אחרי שעשינו שני ירידי תעסוקה והבנו שהציבור לא רוצה, לא חשבנו שירצו אבל לפחות נוכל לומר שידנו נקיות וניסינו להעסיק ישראלים קודם כל.

מאיר יצחק הלוי: זה כולל הסכמה של המלונאים להעלות ב-20% את שכר עובדי הניקיון.

מאיר יצחק הלוי: אמרנו שעל כל ירדני יוחזרו חמישה אילתים לעבודה.

מאיר יצחק הלוי: דבר נוסף: כתוצאה מהמחסור החלה תנועה של אנשים מדרום תל אביב לכיוון אילת.

מאיר יצחק הלוי: זו מגמה שאני מאוד לא אוהב, אני חייב להגיד את זה.

מאיר יצחק הלוי: אם הם לא עובדים הם הופכים להיות אלו שמגיעים למחלקות הסוציאליות בעיר.

מאיר יצחק הלוי: גם פה נצטרך לעשות סדר.

מאיר יצחק הלוי: איני פותח נושא חדש אלא מציין את מה שחשוב לציין.

יפעת שאשא ביטון: זה חשוב.

מאיר יצחק הלוי: הדבר האחרון: אני חושב, גבירתי, שנצטרך לדון באופן רציני במכסת העובדים הזרים.

מאיר יצחק הלוי: היום יש אישור ל-2,000 עובדים זרים מהפיליפינים לצורך תעשיית המלונאות.

מאיר יצחק הלוי: אישור זה לא כולל את העיר אילת.

מאיר יצחק הלוי: אני חושב שצריך להגדיל את המכסה ל-4,000 ולתת שרוול הזדמנויות להבאת 2,000 פיליפינים לאילת משום שאי-אפשר לדעת, לאור המצב הגאו-פוליטי מה יקרה עם הירדנים.

מאיר יצחק הלוי: אם אנחנו נישען רק עליהם אז אנחנו נישען על משענת קנה רצוץ.

מאיר יצחק הלוי: אני חושב שצריך להשקיע מאמץ בטווח הבינוני והארוך בכל מה שקשור למכסות העובדים הזרים למלונאות.

יפעת שאשא ביטון: תודה רבה, אדוני ראש העיר.

יפעת שאשא ביטון: אני חוזרת למאיה מילר: אין לנו זמן, אין לנו זמן, כל רגע שאנחנו מאבדים מעמיד אותנו במצב שאנחנו חייבים לנצל כל רגע שעומד לרשותנו.

יפעת שאשא ביטון: נסו בבקשה לסגור את זה עד תחילת השבוע.

יפעת שאשא ביטון: נעבור לנציג משרד התיירות, פיני שני.

יפעת שאשא ביטון: פיני, אתה יכול לעדכן אותנו על הסטאטוס שאתם מגישים לממשלה כולל התיקון בעניין העובדים הירדנים?

פיני שני: אנחנו רואים חשיבות לתפקוד השוטף של העיר אילת וכמובן במצב הדברים הנוכחי.

פיני שני: ראש העיר הזכיר ששר התיירות החדש פתח את יום עבודתו הראשון בסיור בעיר אילת.

פיני שני: הטיפול בנזקי הסערה התחיל כבר בפסח האחרון, חופי העיר נראים טוב יותר בזכות הטיפול הזה.

פיני שני: סיפור הירדנים נמצא במשא ומתן אחרון מול האוצר לגבי כל מיני תת-תנאים.

פיני שני: אני מניח שנוכל לגמור זאת בקרוב.

פיני שני: לגבי הערות משרד העבודה, והערות משרד המשפטים: בעיר אילת מודעים לעניין זה ופועלים לעמוד בצורה מכובדת בכל התנאים, יש בעיר אילת מגורים מכובדים עבור הירדנים במידה והם יידרשו להגיע, גם התנאים הסוציאליים יוסדרו.

פיני שני: אני חושב שנתוני ההזמנות לקיץ נראים טובים מאוד, המלונות מדווחים על תפוסות מלאות.

פיני שני: אנחנו מניחים שניתן יהיה להחזיר את העיר אילת למסלול תקין ולתפוסות גבוהות כבר בחודשי הקיץ ונקווה שגם בחגים שיבואו אחר כך.

יפעת שאשא ביטון: מה עומד במוקד המשא ומתן מול האוצר על תנאי העובדים?

פיני שני: התנאים שהאוצר מציב לכניסתם.

פיני שני: אנחנו בניסוחים אחרונים, אני מניח שנגיע להסכמות ונצליח לסגור את הפינות הללו.

יפעת שאשא ביטון: תודה רבה, פיני.

יפעת שאשא ביטון: אמיר חייק, בבקשה.

אמיר חייק: גבירתי היושבת-ראש, חברי הוועדה הנכבדים, תודה עבור ההזדמנות.

אמיר חייק: ראש העיר אילת אמר כאן שאילת תלויה בתיירות.

אמיר חייק: ללא המלונות כמעט ואין פעילות כלכלית בתוך העיר עצמה.

אמיר חייק: בימים האחרונים ניהלנו משא ומתן מול משרד האוצר וגופים נוספים.

אמיר חייק: בסופו של דבר הודיע משרד האוצר לשר התיירות שילכו לכיוון של הכנסת עובדים ירדנים.

אמיר חייק: הכמות כרגע לא כל כך משנה, העיקרון שבסופו של דבר אנחנו צריכים מישהו שינקה.

אמיר חייק: בסופו של דבר האם הישראלית לא רוצה שהילדים שלה ינקו חדרים בבתי מלון, וזה לא משנה אם היא יהודייה, מוסלמית, צ'רקסית, בדואית.

אמיר חייק: לכן, הבאת הירדנים זה פתרון שיאפשר את פתיחת המלונות ויאפשר לנו לגייס מחדש את העובדים הישראלים ולארח אורחים.

אמיר חייק: פיני דיבר על ביקושים, יש ביקושים גדולים מאוד להגעה בקיץ.

אמיר חייק: כשהישראלים יגיעו בקיץ אז יפתחו המסעדות, החנויות, בתי הקפה, האטרקציות, נהגי המוניות.

אמיר חייק: לתפיסתי אנחנו נראה שינוי מסיבי בעיר אילת.

אמיר חייק: העיר אילת חשובה לנו.

אמיר חייק: היושבת-ראש ציינה את נושא פינו שדה דב, עד היום אנחנו מלקקים את הפצעים משדה דב.

אמיר חייק: זה סיפור קפקאי שמדבר על מצב שבו קרקע בתל-אביב עומדת - --

יפעת שאשא ביטון: אמיר, זה מאחורנו, נסתכל קדימה.

אמיר חייק: כרגע באילת אנחנו המלונאים צריכים, אני חושב ששדה דב עוד יכול לחזור לשולחן הדיונים, אני עדיין מאמין בזה.

אמיר חייק: אנחנו נמצאים כרגע במצב שבו המלונות צריכים לקבל את האישורים.

אמיר חייק: יש דיון ביום ראשון בממשלה בנושא זה.

אמיר חייק: אנחנו מחכים להחלטת הממשלה לגייס את העובדים ולהתחיל לזוז קדימה כי אנחנו רוצים מאוד להפעיל את המלונות, תודה.

יפעת שאשא ביטון: תודה, אמיר.

יפעת שאשא ביטון: כפיר מצוינים ממשרד ראש הממשלה.

כפיר מצוינים: שלום.

יפעת שאשא ביטון: יש לנו כמה סוגיות על השולחן: החלטת הממשלה שקיבלנו ב-4 באוגוסט 2019, אנחנו יודעים שרק חלק מהתקציב היחסי הועבר לעיר.

יפעת שאשא ביטון: אנחנו יודעים שההחלטה בלי שידענו על הקורונה והסערה נוגעת בסוגיות שנפגעו גם בעקבות המשבר האחרון ולכן לתגבר את התשלומים, שלא לדבר על מה שהם כבר היו צריכים לקבל.

יפעת שאשא ביטון: נושא שני: צריכה להיות החלטה שנייה על סך של כ-200 מיליוני שקלים.

יפעת שאשא ביטון: הממשלה אמורה לקדם החלטה זו.

יפעת שאשא ביטון: אני מבקשת לדעת איפה זה עומד ושאתם לוקחים זאת בחשבון כבר לתהליך הקרוב.

יפעת שאשא ביטון: בנוסף לזאת, אנחנו חייבים לשפות את העיר אילת בגין הנזק הישיר של הקורונה.

יפעת שאשא ביטון: כל נושא הארנונה מעסקים שלא נכנסה.

יפעת שאשא ביטון: אני מאוד מבקשת שלא תעשו השוואה בין אילת למקומות אחרים כי אנחנו יודעים שמרבית ההכנסה של העיר מושתתת על תיירות שזה ענף שחזר בין האחרונים לאחר הקורונה וגם זה לא בתפוסה מלאה.

יפעת שאשא ביטון: אני אשמח לדעת איפה אתם עומדים מבחינת שלושת הנושאים שהזכרתי.

כפיר מצוינים: תודה.

כפיר מצוינים: התפקיד שלי הוא ראש תחום פיתוח כלכלי בכיר באגף פנים תכנון ופיתוח במשרד ראש הממשלה.

כפיר מצוינים: לגבי ההחלטה הקודמת: בהחלטה הנוכחית אנחנו מקדימים את הסעיף שמדבר על שיווק תוכן תיירותי בעיקר למבקרים מתוך מדינת ישראל, וגם תוספת של 5 מיליון שקלים לאותו סעיף מההחלטה הקודמת.

כפיר מצוינים: לגבי החלטה ארוכת טווח של 200 מיליוני שקלים: זה 200 מיליון, 300 מיליון , כל מספר זוכה כאן.

כפיר מצוינים: זה משהו שאנחנו חושבים עליו לטווח הארוך אבל כרגע אנחנו רוצים לטפל בשיקום הנזקים המידיים כתוצאה ממשבר הקורנה.

יפעת שאשא ביטון: צריך להבין שצריך לגעת בנזקים המידיים של הקורונה בשלל היבטים.

יפעת שאשא ביטון: אי-אפשר לזרוק לעיר עצם, זה לא כמו שהם היו צריכים 15 מיליון ונתנו להם שני מיליון.

יפעת שאשא ביטון: אנחנו לא נוכל לעשות את הדברים בערך.

יפעת שאשא ביטון: או שעושים או שלא.

יפעת שאשא ביטון: הסוגיה השנייה שאנחנו צריכים להתייחס אליה היא חברתית.

יפעת שאשא ביטון: יש מצוקה חברתית אמיתית בעיר.

יפעת שאשא ביטון: 80% אבטלה זה משפיע ישירות על בתי האב, אנחנו יודעים מה קורה בבית שהמתח הכלכלי גואה בו.

יפעת שאשא ביטון: כל הדברים הללו עומד לפתחה של העירייה שתצטרך לטפל בדברים בעזרת האגפים הסוציאליים שלה.

יפעת שאשא ביטון: זה גם מגולם בתוכנית העתידית אז אין לנו את הפריבילגיה להגיד: זה משהו שהוא ארוך טווח.

יפעת שאשא ביטון: אנחנו צריכים לראות איך שמים את הכול בסל אחד ונותנים לעיר את המענה עכשיו.

יפעת שאשא ביטון: אחרת, אנחנו נפגוש את זה בצורה חזקה ביותר.

יפעת שאשא ביטון: חשוב לי שתדייק מבחינת המספרים.

כפיר מצוינים: אם אנחנו רוצים לדבר על המספרים, נעיר ששיעור האבטלה בעיר אילת עומד על 45% ולא על 80% כפי שנאמר.

יפעת שאשא ביטון: לפי מה ?

מאיר יצחק הלוי: זה לא נכון.

כפיר מצוינים: מאיר, שנייה.

מאיר יצחק הלוי: - - - האבטלה של לשכת התעסוקה - - - תדייק - - -

כפיר מצוינים: אלו נתוני שירות התעסוקה - - -

יפעת שאשא ביטון: אבל זה לא רלבנטי כי יש שם גם הרבה עצמאיים.

יפעת שאשא ביטון: איך אתם סופרים אותם?

כפיר מצוינים: שיעור העצמאיים בעיר אילת לא גבוה מהממוצע הכללי.

כפיר מצוינים: המצב שם לא שונה משום רשות מקומית אחרת בהיבט הזה.

מאיר יצחק הלוי: זה גם לא נכון, זה גם לא נכון.

יפעת שאשא ביטון: ראש העיר יתייחס אחר כך.

מאיר יצחק הלוי: עצמאיים נשענים על תעשיית התיירות.

מאיר יצחק הלוי: כדאי לדייק.

כפיר מצוינים: לא אמרתי שלא, אני רק אומר ששיעור העצמאיים לא שונה משיעורם בשאר הערים.

כפיר מצוינים: יכול להיות, ואפילו סביר, ששיעור האבטלה בקרב העצמאיים בעיר אילת גבוה יותר.

כפיר מצוינים: לגבי הצעדים: ההחלטה מחולקת לשלושה חלקים.

כפיר מצוינים: חלק אחד שהוא מוניציפאלי, סיוע ישיר לתקציב העיר בהיבט של תקציבי פיתוח ותקציבים שוטפים.

יפעת שאשא ביטון: על כמה עומד סעיף זה?

כפיר מצוינים: 28 מיליון שקלים שמתפרסים על פני השנים 2020–2022.

כפיר מצוינים: חלק מזה לפיתוח, חלק לנאמני הקורונה, חלק לתקציב השוטף.

כפיר מצוינים: בפיתוח כלול גם שיקום נזקי הסערה שהתרחשה בחודש מרץ.

כפיר מצוינים: הסעיף הנוסף הוא 15 מיליון שקלים שנועד לעסקים קטנים ולתעסוקה.

כפיר מצוינים: כאן אנחנו שותפים יחד עם משרד הכלכלה ומשרד העבודה והרווחה.

כפיר מצוינים: הסעיף שכבר דיברתי עליו מקודם זה הקדמה של תשלומי שיווק תוכן תיירותי עם תוספת של חמישה מיליון שקלים על ה-30 שכבר הוקצו בהחלטה הקודמת.

יפעת שאשא ביטון: אתה מדבר על 35 מיליון שקלים.

כפיר מצוינים: נכון.

כפיר מצוינים: 35 מיליון שקלים שחלקם זה מקורות משרד התיירות, חלקם מקורות משרד האוצר.

כפיר מצוינים: כמו שאמר אריאל וכמו שאמרו מאיר ואלי, בחודשיים האחרונים מאז שהתחיל משבר הקורונה אנחנו עובדים בשקיפות מליאה על ההחלטה הזו ומנסים לנסח את הסעיפים כדי לסייע בטווח המידי, הכול בכפוף לאילוצי התקציב שיש לנו.

כפיר מצוינים: צריך לומר שהמשוכות האלה עדיין קיימות ואנחנו עובדים על זה גם מול מששרד המשפטים וגם מול אגף התקציבים.

כפיר מצוינים: רק התייחסות לבקשתך לא להשוות לרשויות אחרות: בעולם שבו אנחנו עובדים הכול צריך להיות עם קריטריונים שוויוניים אנחנו מחויבים לערוך את ההשוואה הזו.

כפיר מצוינים: כמובן שאנחנו מציגים את החריגות של אילת ביחס לרשויות אחרות וזה גם מה שעוזר לנו להצדיק את הסיוע.

יפעת שאשא ביטון: אני מוכרחה להגיד לך מה שאני חוזרת עליו רבות בחמש השנים האחרונות: התפיסה השוויונית כביכול של מדינת ישראל לפיה נותנים אותו הדבר לכולם מקפלת בתוכה חוסר שוויון משווע.

יפעת שאשא ביטון: הפעם זה נוגע לעיר אילת בפעמים האחרות זה כלפי הפריפריה הצפונית.

יפעת שאשא ביטון: חייבים לצאת מהקונספט הזה ולראות איך נותנים מעניים ייחודיים דיפרנציאליים ליישובים השונים.

יפעת שאשא ביטון: בתוך משבר הקורונה זה צועק, אנחנו יודעים שאילת מושתתת כולה על התיירות ואי-אפשר להתעלם מזה.

יפעת שאשא ביטון: דבר שני: אם אני סוכמת את מה שאתה הצגת אנחנו מגיעים ל-78 מיליון שקלים כשהרשות עצמה נכנסת לגירעונות ממוצעים של 100 מיליון שקלים עוד לפני השיפוי הישיר שלה.

יפעת שאשא ביטון: לא ראיתי פה את עיר ירוקה, זה אותם 15 מיליון לעסקים הקטנים?

כפיר מצוינים: בתוך הפרק המוניציפאלי 2 מיליון מתוך זה זה עבור עיר ירוקה.

יפעת שאשא ביטון: אבל איך אנחנו יכולים מתוכנית של 15 מיליון להגיד שזרקנו להם שני מיליון, לא מדברת על זה שיש לי תחושה שאנחנו מוכרים כסף פעמיים כי אתה גם מתייחס לכסף שהוקצה כבר באוגוסט וגם בהתייחסות החדשה.

יפעת שאשא ביטון: משהו פה לא מסתדר לי, אנחנו מצפים שהם יעמדו על הרגליים עם שני מיליון מתוך תוכנית של 15 מיליון?

יפעת שאשא ביטון: אנחנו מצפים ש-28 מיליון שקלים שיועברו לרשות יכסו גירעון תפעולי של קרוב ל-100 מיליון שקלים?

יפעת שאשא ביטון: יש משהו שאנחנו לא עושים עד הסוף.

יפעת שאשא ביטון: גם שני המיליון לא יהיו אפקטיביים כמו כל הסכומים האחרים, הם לא באמת יביאו לנו את התוצאה, אנחנו נצטרך לטפל בזה אחר כך.

יפעת שאשא ביטון: ומצד שני אנחנו ממשיכים למשוך אותם למטה.

יפעת שאשא ביטון: מי לוקח אחריות על הסכומים שצריכים לעבור באופן מידי?

כפיר מצוינים: אתייחס לשתי הנקודות: הנקודה הראשונה היא נאמני הקורונה.

כפיר מצוינים: אני חושב ששני מיליון שקלים שהעירייה אולי לא רוצה לעשות אבל צריכה לעשות כדי לשמור על העיר נקייה מקורונה.

כפיר מצוינים: נכון שזה יהיה פחות כוח אדם מאשר מה שניתן לעשות עם 15 מיליון, אבל אני חושב שהאילוץ התקציבי הוא רלוונטי כי אנחנו לא יכולים לתת כל סכום שאנחנו רוצים.

כפיר מצוינים: אני מזכיר שהעיר אילת סובלת ממצוקה קשה יותר משאר הערים אבל אין דבר כזה העברת תקציב שאינו מוגבל.

כפיר מצוינים: לגבי סוגיית הגירעון התקציבי של העיר אילת:

כפיר מצוינים: אנחנו כן חושבים שנדרש סיוע לאור ההוצאות העודפות של העיר בשל ריחוקה ובשל הקושי שלה לגייס עובדים.

כפיר מצוינים: הם גם צריכים לשלם לעובדים שכר גבוה יותר ואנחנו רואים את זה בנתונים.

יפעת שאשא ביטון: מה שלא קורה בפועל אם אנחנו משווים את השכר הממוצע באילת אל מול השכר הממוצע במשק.

כפיר מצוינים: אני מדבר על עיריית אילת.

כפיר מצוינים: שכר עובדי העירייה גבוה מכל הרשויות המקומיות - - -

קרן ברק: על זה אתה מתחשבן איתם עכשיו?

יפעת שאשא ביטון: הוא לא מתחשבן, הוא רק - - -

קרן ברק: ככה זה נשמע.

קרן ברק: איך זה קשור ברגע זה?

יפעת שאשא ביטון: קרן, אני אתן לך לדבר.

קרן ברק: את מבינה את הניואנסים מאחורי מה שהוא אומר.

כפיר מצוינים: מה שאני אומר זה דבר מאוד פשוט:

כפיר מצוינים: הצדקה לתת לאילת כסף לתקציב השוטף כדי לעזור לה להתמודד עם הגירעון זה גם כדי לעזור לה להתמודד עם העלות הגבוהה יותר של גיוס עובדים.

כפיר מצוינים: אנחנו לא מענישים אותה, להיפך, ההחלטה אומרת שהתוספת מוצדקת, ואנחנו עוזרים לתקציב השוטף בעוד חמישה מיליון שקלים בשנים 2021 ו-2022.

כפיר מצוינים: אין כאן ענישה אלא שיפוי.

כפיר מצוינים: אם לא הובנתי נכון אז אני מתנצל.

כפיר מצוינים: לגבי יתר הגירעון, יש הרבה רשויות שנמצאות בגירעון שוטף ומצטבר.

כפיר מצוינים: אנחנו בעולם שבו יש מגבלת תקציב, איננו יכולים להקצות את כל המשאבים רק לכיסוי גירעונות העיר אילת, אני בטוח שיכול להיות שזה לא מוצא חן בעיני - - -

יפעת שאשא ביטון: זו גם לא כוונת הוועדה.

יפעת שאשא ביטון: אבל הוועדה מעבירה את המסר שצריך להסתכל בעין קצת יותר רציונאלית על מה שקורה שם.

כפיר מצוינים: אז הוויכוח הוא מה המספר הנכון וזה ויכוח לגיטימי.

כפיר מצוינים: אנחנו ישבנו עם כל הגורמים, אגף תקציבים באוצר, משרד המשפטים – שמתעקש להבין מה הייחודיות של אילת ביחס לכל הרשויות האחרות – אנחנו מסבירים ונלחמים על הדבר הזה.

כפיר מצוינים: בסופו של דבר זו ההסכמה ואני חייב לציין שאנחנו עדיין עובדים על זה מול המשרדים שציינתי ולא כל הקצוות נסגרו.

יפעת שאשא ביטון: תודה, כפיר.

יפעת שאשא ביטון: אני מבקשת שגם ראש העיר אילת יהיה שותף לשיח הזה כדי שאנחנו נבין שאנחנו עושים את מה שנכון לעיר ולא רק את מה שמכתיבים האילוצים.

יפעת שאשא ביטון: ארצה לשמוע את התייחסות ראש העיר לדברים.

מאיר יצחק הלוי: לגבי שוויוניות בחלוקה לרשויות השונות: כשממשלת ישראל החליטה בצדק להעביר משאבים באופן נקודתי לבני ברק שחוותה משבר גדול, המדינה החליטה שהיא שמה שם בוסט, אני לא זוכר שדיברו על שוויון.

מאיר יצחק הלוי: הבינו שמדובר במצב חירום ובמצב חירום לא בוחנים שוויוניות.

מאיר יצחק הלוי: אם לא נבין שבאילת יש מצב חירום אז יש פגם באיכות שיקול הדעת שלנו.

מאיר יצחק הלוי: שלא נתבלבל, מדובר בעיר שחווה חוויה שהיא שונה מכל עיר אחרת.

מאיר יצחק הלוי: אם תגיד, כפיר, שיש עוד עיר ש-85% מכלכלתה נסמכת על תיירות, שהיא העיר הפריפריאלית בישראל, שרף ההכנסה הוא מהנמוכים, אני מחריג את העירייה – וכל העסקים קרסו, אז אני אוריד את הכובע בפניך.

מאיר יצחק הלוי: זה לא המצב.

מאיר יצחק הלוי: אני מודע לעבודה הקשה שאתם עושים בימים האחרונים כדי להעביר את ההחלטה.

מאיר יצחק הלוי: למען הדיוק אציין שחמשת מיליוני השקלים אלו כספים שקיבלנו אותם כבר לפני עשר שנים.

מאיר יצחק הלוי: זה לא אירוע של קורונה, זה אירוע של תקלה באיך מקבלים את הכסף.

מאיר יצחק הלוי: אני מציע לדייק היטב.

מאיר יצחק הלוי: אני רוצה להגיד עוד פעם שהעיר מכניסה לקופת המדינה מיליארדים רבים של שקלים כאשר היא מתפקדת בצורה המלאה.

מאיר יצחק הלוי: זהו תרנגולת שמטילה ביצי זהב.

מאיר יצחק הלוי: כל מה שאתם מתבקשים לעשות זה פשוט להזין את התרנגולת ולא לחסל אותה כי אנחנו במצב נפיץ כפי שלא היה מעולם.

מאיר יצחק הלוי: אני אומר את זה כראש עיר שגאה בעיר ובתושביה.

מאיר יצחק הלוי: אני חושב שכרגע חייבים מנוסחת ההשוואה, זו נוסחה עצלה שלא רואה את הייחודיות ואת המוחרגות של העיר אילת, תודה רבה.

יפעת שאשא ביטון: חברת הכנסת קרן ברק, בבקשה.

קרן ברק: אנחנו ישבנו פה, ראש העיר הוא יחסית מנומס, אנחנו ישבנו פה כשמדינת ישראל הבטיחה שבתמורה לסגירה השערורייתית מבחינתי של שדה דב שזה היה אחד האירועים הקשים ביותר שחוויתי פה ואסור היה שיקרה, בתמורה לזה הייתה החלטה, יושב פה נציג משרד ראש הממשלה, הייתה התחייבות של מאות מיליונים את ההבדלים בין העיר אילת שאתה עכשיו מסביר לנו, אנחנו הרבה אחרי זה .

קרן ברק: השכנועים היו, אתם ביקשתם שזו תהיה הפשרה, הבנתם שאתם מנתקים את העיר הזו על ידי סגירת קווי התעופה, השכנועים של להגיד מה ייחודי בעיר אילת, אילת היא עיר ייחודית, אי-אפשר כל פעם לשכנע מחדש.

קרן ברק: צריך לנוע קדימה, אתם השתכנעתם וביקשתם מאילת שיקבלו את המתווה של פינוי שדה דב.

קרן ברק: נחתם סוג של הסכם שהמתווה הזה צריך לקרות.

קרן ברק: ההסכם הזה לא קורה, אני לא מצליחה להבין מה עובר בראשכם שאתם כל פעם באים ומנסים להסביר.

קרן ברק: יש אנשים שחיים שם וצריכים להמשיך לחיות.

קרן ברק: איך הם אמורים להמשיך את חייהם כמו כל אדם נורמלי מבלי שאתם תתנו.

קרן ברק: השיטה שצריכים להתחנן לממשלה עבור משהו שהיא כבר התחייבה עליו, זה מוציא אותי מדעתי.

קרן ברק: כל פעם כשאני רואה את ההתחייבויות האלה אני מבינה שהן כתובות על הקרח, אני מסתכלת בעיניים כלות על אלה שמאמינים להתחייבויות האלה.

קרן ברק: ולך, ראש העיר, צר לי שהאמנת לכל ההתחייבויות האלה.

קרן ברק: אנחנו מבקשים מכם, אנחנו רק התחלנו קדנציה, יהיו עוד הרבה התחייבויות שתצטרכו לתת להרבה מאוד אנשים.

קרן ברק: אנא מכם, תעמדו בהתחייבויות שלכם.

יפעת שאשא ביטון: תודה רבה, קרן.

יפעת שאשא ביטון: במקרה השל העיר אילת אנחנו מבקשים לתת קצת יותר ממה שהובטח כי הסיטואציה היא ייחודית.

יפעת שאשא ביטון: התייחסות של משרד הפנים לסיוע שהועבר לעיר אילת.

יפעת שאשא ביטון: אנחנו יודעים שהועבר תקציב של 47 מיליון שקלים שזה אפילו לא מחצית ממה שנדרש עבור השיפוי.

יפעת שאשא ביטון: עידו, בבקשה.

עידו לבנה: בוקר טוב, עידו ממשרד הפנים.

עידו לבנה: משרד הפנים לא חיכה והעביר את המענק על סך 47 מיליון שקלים.

עידו לבנה: זה נכון שהכסף הועבר על פי נוסחה ארצית אבל לקחנו בחשבון את העסקים האלה שאילת משופעת בהם בשוטף.

עידו לבנה: אילת קיבלה סכום גדול ברמה הארצית, וקיבלה אותו בזכות.

עידו לבנה: אנחנו מודעים לזה שבעיריית אילת הנזק של העסקים מסביב שנסמכים על המלונות, עד רמה של מתקין מזגנים שמתקין במלונות ואני לא נותן לו את האפשרות לתת לו קצת חמצן, הנוסחה כרגע לא משפה עבור מקרים שכאלו.

עידו לבנה: אנחנו מנסים לבדוק אם יש לנו אפשרות לתת חריגות אבל כרגע זה הסכום שהמשרד נתן.

עידו לבנה: אנחנו מכירים בזה שתושבי העיר אילת עשויים להגיע למצב, אנחנו מסתכלים ברמה המוניציפלית, אנחנו עובדים גם עם משרד האוצר ועם משרד ראש הממשלה.

עידו לבנה: אנחנו מבינים שאנחנו הולכים לכיוון שחלק ניכר מתושבי העיר אילת יזדקקו להנחות בארנונה ובמקרה היותר חמור לא יוכלו לשלם ארנונה.

עידו לבנה: כאן ייגרם נזק לעיריית אילת בכל הקשור לשירות לתושב.

עידו לבנה: בסופו של דבר העירייה היא הזרוע הארוכה של הממשלה וזו היא עיקר הדאגה שלנו.

עידו לבנה: אני לא הולך להגיד דברים שאני לא יודע שנוכל לקיים.

עידו לבנה: גם לנו יש מגבלות תקציב.

עידו לבנה: השר והמנכ"ל מנחים את אגף התקציבים לבדוק מאיפה ניתן להביא תקציבים כולל מאגף התקציבים של האוצר ועוד.

עידו לבנה: התקציבים שכרגע כפיר ציין זה השנה, חלק מהחמישה מיליון - - - והוא הוחזר.

עידו לבנה: - - - 8 מיליון שזה לעירייה, ואז יש תוספת לקורונה, נזקי תקופה, תקציבים לפיתוח כלכלי שוטף שהם יותר השקעה עתידית (זה לא מה שיעזור לעיריית אילת בשנת 2020), מבחינת משרד הפנים - - -

יפעת שאשא ביטון: אבל לא יהיה עתיד אם לא נטפל בהווה, מה שלא נציל עכשיו נצטרך להשקיע בו פי כמה בעתיד.

יפעת שאשא ביטון: אני מרגישה שמישהו לא לוקח בחשבון את הנתון הזה.

יפעת שאשא ביטון: אנחנו עושים את מה שנוח עכשיו ובעתיד נתמודד עם ההשלכות.

עידו לבנה: - - - המשך מצב שבו עיריית אילת לא תוכל לגבות מסים יכול לגרום לקריסת העירייה ואז ייווצר כדור שלג שקשה יהיה לעצור.

עידו לבנה: אנחנו במשרד הפנים עובדים כרגע - - - גם בוחנים נתונים כלכליים וגם בוחנים את האפשרויות לתת כדי שעיריית אילת לא תגיע למצב שבו היא לא יכולה לתת שירותים, זה המצב הגרוע ביותר.

עידו לבנה: משרד הפנים לא יודע לתת כרגע סיוע ישיר לעניין התיירות אבל הנושא המוניציפלי הוא בראש מעייננו.

עידו לבנה: אנחנו עובדים מול העירייה ומול הגורמים הממשלתיים בנושא התקציבי.

עידו לבנה: כל זאת על מנת לבחון איך נוכל לתמוך בעיריית אילת במקרה שהיא תמשיך להפסיד מקורות הכנסה כדי שהיא תוכל להמשיך לפעול בצורה מצוינת כמו שהיא פועלת עכשיו למרות המשבר.

יפעת שאשא ביטון: זה לא רק שהתושבים לא יוכלו לשלם ארנונה וזה לא רק שהעירייה לא תוכל לתת את השירותים כולל החברתיים הדרושים לחברה שנכנסת למצוקה, אומר ראש העיר שאולי הוא לא יוכל לשלם את השכר של חודש יוני.

יפעת שאשא ביטון: זה אומר שמשרד הפנים צריך להיכנס בעובי הקורה מיד כדי שנוכל למנוע את כדור השלג שדיברת עליו.

יפעת שאשא ביטון: תודה רבה, עידו.

מאיר יצחק הלוי: ברשותך, גבירתי, שלשום נפגשתי עם שר הפנים לשיחה בעניינים שלנו.

מאיר יצחק הלוי: אני רוצה להגיד שהוא היה מאוד קשוב.

מאיר יצחק הלוי: ביקשתי ממנו שייקח על עצמו להוביל את הפעימה השנייה של אותה החלטת ממשלה, שהיית שותפה לה, מה-4 באוגוסט 2019, ישיבה שהתקיימה באילת.

מאיר יצחק הלוי: ההחלטה מדברת על 220 מיליון שקלים שמתוכם כ-60 מיליון שקלים הם מתקציבי משרד הפנים.

מאיר יצחק הלוי: ביקשתי ממנו שייקח את ההובלה וינסה להקדים את הדיון לטווחים המידיים, זה גם נמצא על סדר היום.

מאיר יצחק הלוי: על פי מה שאומרת חברת הכנסת ברק, יכול להיות שאני כבר תמים, אבל אני מעדיף להאמין לפוליטיקאים רציניים ולקוות שגם יהיה יישום הלכה למעשה.

יפעת שאשא ביטון: חבר הכנסת מיקי לוי, בבקשה.

מיקי לוי: היו מעל 100 מיליון שקלים של נזקים מהסופה שעברה על אילת.

מיקי לוי: ראש הממשלה הבטיח לעזור, האוצר הבטיח לעזור, כולם הבטיחו לעזור – נאדה.

מיקי לוי: לפני כשבוע וחצי בוועדה הכספים שאלתי מה קורה עם הסיוע לעיר אילת.

מיקי לוי: אמרו שיש 50 מיליון שקלים עבור אילת וטבריה.

מיקי לוי: למה כרכו אחד בשני?

מיקי לוי: לא בגלל שאני נגד טבריה, נהפוך הוא.

מיקי לוי: שאלתי כמה מקבלת אילת וכמה מקבלת טבריה הבטיחו תשובה – אף אחד לא חזר אלי.

מיקי לוי: צריך להבין שהעיר אילת אינה עיר כמו כל מקום במדינת ישראל.

מיקי לוי: מירב תושבי העיר עובדים במלונאות, מכת ההפסדים והפיטורים גדולה לאין שיעור מכל מקום אחר.

מיקי לוי: ממוצע השכר נמוך מכל מקום אחר וקרוב ל-90% מהלינות בוטלו.

מיקי לוי: אני מקווה שעכשיו זה יתחיל להתאושש.

מיקי לוי: העיר אילת צריכה טיפול שונה, קחו אותה כפרויקט, אנחנו לא יכולים לאבד את השער הדרומי של מדינת ישראל.

מיקי לוי: נאמר כאן על ידי חברת הכנסת ברק, ואני הייתי אחד מהפעילים כנגד סגירת שדה התעופה שדה דב.

מיקי לוי: היה ברור לנו לחלוטין שזו תהיה מכה אנושה לעיר אילת.

מיקי לוי: אז זה, ואחר כך סופה, ואחר כך קורונה – יש לי חשש כבד שהעיר אילת לא תעמוד בכל המכות האלה.

מיקי לוי: חובת משרד האוצר, הפנים, ראש הממשלה – לדאוג לעיר אילת אחרת מאשר אנחנו דואגים לשאר הערים במדינת ישראל, תודה רבה.

יפעת שאשא ביטון: תודה.

יפעת שאשא ביטון: משרד האוצר, איתי איתנו?

איתי טמקין: כן, בוקר טוב.

יפעת שאשא ביטון: מעודד שזה אתה.

יפעת שאשא ביטון: אני מקווה שנצא מכאן עם בשורות.

מיקי לוי: 50 מיליון.

איתי טמקין: קודם כל, אני רוצה להתחבר לדברים שלך ושל חבר הכנסת לוי.

איתי טמקין: אנחנו מבינים את הייחוד של אילת מכל הבחינות שהועלו.

איתי טמקין: אין מדובר בעיר שאפשר להתייחס אליה כרגע בכלים הרוחביים שיש לנו וחובה גם עלינו לייצר כלים נקודתיים כדי לסייע.

איתי טמקין: משרד ראש הממשלה מוביל החלטת ממשלה רחבה ככל הניתן.

איתי טמקין: החסמים שיש לנו בהחלטת הממשלה הם לא חסמים תקציביים, גם כפיר התייחס לכך מקודם.

איתי טמקין: התקציב שוריין גם ממשרדי ממשלה אחרים והם נעתרים לנו ומסייעים לתת סיוע רחב.

איתי טמקין: יש קשיים משפטיים בשאלות של שוויון, דובר על כך מקודם.

איתי טמקין: ברמה התקציבית ננסה לסייע ככל שהמקורות יתירו לנו וככל שהמשרדים ישתפו פעולה.

איתי טמקין: אני מקווה שיהיו בשורות טובות בהחלטת הממשלה ביום ראשון הקרוב.

איתי טמקין: תודה רבה על רוח הדברים ועל זה שאתה מתחבר לעניין של הייחודיות.

איתי טמקין: מה שחשוב זה למתוח מעט את השמיכה.

איתי טמקין: אתה בטח שמעת במהלך הדיון שמתוכנית של 15 מיליון שקלים נותנים שני מיליון.

איתי טמקין: זה כמו כוסות רוח למת, אנחנו מדברים פה על שיפויים של ארנונה, על הפסדים של הכנסות שהיו לרשות אז זה פחות מחצי ממה שצריך לשפות.

איתי טמקין: הכול הוא בערך ואין שום דבר - - -

כפיר מצוינים: יכול להיות שלא הבנתי נכון את הערתך.

כפיר מצוינים: כל ה-15 מיליון שקלים מיועדים לעסקים ותעסוקה.

כפיר מצוינים: ה-2 מיליון שקלים שציינת - - -

יפעת שאשא ביטון: הם לטובת פרויקט העיר הירוקה.

כפיר מצוינים: נכון, אבל הם לא נגזרים מתוך ה-15 מיליון שקלים.

יפעת שאשא ביטון: זה מתוך 28 המיליונים.

כפיר מצוינים: נכון.

יפעת שאשא ביטון: כן, אני הבנתי טוב.

יפעת שאשא ביטון: איתי, צריך לשבת ולראות איך מתייחסים לעיר אילת כעיר ייחודית ומאפשרים את זה בתקציב מידי.

יפעת שאשא ביטון: לא לומר להם "אנחנו ניתן לכם 78 מיליון" בעיני זה לחלוטין לא מספיק וגם לא מתיישב עם המספרים.

יפעת שאשא ביטון: אנחנו חייבים לתת דחיפה משמעותית ומידית כדי שנוכל להרוויח מהפירות שהיא נותנת כפי שהציג ראש העיר.

יפעת שאשא ביטון: המדינה מכניסה הרבה כסף מהתיירות שבעיר אילת ולכם אנחנו צריכים שהכול יהיה עכשיו.

יפעת שאשא ביטון: יש מישהו שרוצה להוסיף משהו במשפט?

אלי לנקרי: גבירתי, אני רוצה להציג פן אחר של הדברים, דווקא מנקודת מבטה של המדינה.

אלי לנקרי: אנחנו הגשנו תוכניות שעלותן הכספית היא כאין וכאפס לעומת המצב שיכול לשרור באילת אם המשבר יימשך.

אלי לנקרי: העלויות היום לצורך טיפול במובטלים ובעסקים, אובדן ההכנסות של המדינה בשל המצב באילת הוא למעלה מ-500 מיליון שקלים.

אלי לנקרי: צריך להיות אינטרס מובהק למדינה להחזיר את אילת מהר מאוד לפעילות מלאה ובעלויות אפסיות כמו שהצגנו אפשר גם לעשות זאת תוך שאנחנו מבטיחים את שלום הציבור ובריאותו.

אלי לנקרי: בסוף זה יהיה גם לטובתה של מדינת ישראל.

אלי לנקרי: כל זה מעבר לנזקים העצומים ולהגירה השלילית מהעיר אילת אם המצב הזה לא ייפתר.

יפעת שאשא ביטון: תודה, אלי.

יפעת שאשא ביטון: תודה לכולכם על הדיון הזה.

יפעת שאשא ביטון: אני רוצה להודות למשרדי הממשלה שנתנו לנו רוח אחרת ושמתחברים לדברים שנאמרו כאן.

יפעת שאשא ביטון: תודה למל"ל על עבודה אינטנסיבית בגיבוש התוכניות השונות.

יפעת שאשא ביטון: עכשיו יש תוכניות ואנחנו צריכים את התקציב.

יפעת שאשא ביטון: אני מבקשת ממשרד ראש הממשלה וממשרד הפנים להגדיל את תשלומי הפעימה הראשונה מאותה החלטת ממשלה מאוגוסט שדיברה על 500 מיליון שקלים.

יפעת שאשא ביטון: להשלים את החלק היחסי שאנחנו צריכים לתת לעיר אילת בלי קשר למשבר הקורונה, ולהוסיף מקדמות מכל סעיף שניתן על מנת לאפשר להם לחזור לפעילות כלכלית מלאה.

יפעת שאשא ביטון: בנוסף, לקדם את הפעימה השנייה של 220 מיליון השקלים, לפחות את חלקה, כל החלק שמתייחס לחידוש התיירות.

יפעת שאשא ביטון: לקדם את תוכנית עיר ירוקה.

יפעת שאשא ביטון: אשמח מאוד אם תעשו מאמץ לתת קצת יותר משני מיליון שקלים, זה סכום שהוא בבחינת לעג לרש בתוכנית שמדברת על 15 מיליון שקלים.

יפעת שאשא ביטון: זו תוכנית שתבטיח את התפקוד של העיר אם יתרחש גל שני.

יפעת שאשא ביטון: אני מבקשת ממשרד התיירות ומשרד ראש הממשלה לעשות את כל המאמץ כדי שהחלטת הממשלה שנוגעת לירדנים תהיה כבר ביום ראשון הקרוב כדי שנוכל להתקדם גם בנושא הזה.

יפעת שאשא ביטון: שמענו בדיון שזה לא רק יתרום לשיקום הענף אלא גם להחזרת תושבי אילת למעגל העבודה.

יפעת שאשא ביטון: מבקשת ממשרד התיירות לבחון את בקשת ראש העיר להגדלת המכסה של עובדים זרים לענף המלונאות כדי שגם שם אנחנו נוכל לתגבר בכוח אדם.

יפעת שאשא ביטון: מבקשת ממשרד הפנים לגבי השיפוי של ארנונה לעסקים קטנים: נתתם 47 מיליון שקלים, זה סכום יפה מאוד שגדול ממה שניתן במקומות אחרים, אבל הוא לא מספיק.

יפעת שאשא ביטון: לראות איך אתם עושים מאמץ להגדיל את הסכום הזה.

מיקי לוי: גבירתי, הובאה לשולחנו בקשה.

מיקי לוי: את העובדים הירדנים מלינים עכשיו בעיר במקום שיחזרו כל יום לירדן.

מיקי לוי: וראה זה פלא, ביטוח לאומי שלח עכשיו בקשה למעסיקים שישלמו ביטוח לאומי, זה אבסורד.

יפעת שאשא ביטון: צריך להסדיר גם את זה, אני מסכימה איתך.

יפעת שאשא ביטון: יש להסדיר את תנאי ההלנה שלהם, אין צורך שמשרד האוצר יהפוך את הכול למורכב, החיים יכולים להיות הרבה יותר פשוטים ממה שעושים מהם לפעמים.

יפעת שאשא ביטון: אשמח שזה יהיה ביום ראשון ונוכל לצאת לדרך.

יפעת שאשא ביטון: תודה רבה, הישיבה נעולה.